URRUZUNO URRESTI (EH Bildu, 2015-05-07):
Bai.
Eraikuntza nazionalerako tresna izan behar da EITB. Horrela izan behar du eta, lehen esan dudan bezala, hizkuntza gutxitua duen estaturik gabe nazio baten hedabide publikoa izan behar da eta horri ematen diogu guk garrantzia. Garrantzia aipatzen denean, guretzat ere garrantzitsua da, testuinguru horretan da garrantzitsua.
Hedabide publiko guztiek bilatzen dute beraien jendartearen kohesio eta integrazio politikoa eta EITBk ere hala bilatu behar du baina ez euskara bigarren maila batean utzita. Eta guretzat EITB, batez ere EITB2ren sorreratik, egin duena hori izan da: Integrazio politikoa kate batzuei esleitu eta euskararen suspertzea kate nolabait ahulenari egokitu.
Eta hori da guk lehenik eta behin aldatu nahi duguna. Eta hori aldatzeko  - galdetu duzulako esaten dizut -  guk ez dugu planteatzen EITB2 desagertu behar denik edo Radio Vitoria desagertu behar denik. Haatik,  uste dugu EITB2tik EITB1etik  - gehiago ez esatearren -  beste egin daitekeela euskararen alde.
Beraz, legearen aldaketa emaitza izan dezakeen prozesu bat habian jartzekoaren aldekoak gara. Are gehiago, ikus-entzunezkoen lege bat egitearen aldekoak gara. Eta badakigu agian ez garela horretarako helduko baina gaur hemen planteatzen dena eztabaida bat da, hausnarketa bat da eta ulertzen ez duguna da EAJk eztabaida horri dion beldurra.
Elektoralismoa esaten duzu eta barkatuko didazu, Uribe-Etxebarria jauna, baina ez nau batere kezkatzen, zeren eta bakarra bazina hori esaten, b agian kezkatuko nintzen eta pentsatuko nuke. Baina zer da kontua?
Azken ohiko bilkuran, orain dela astebete, EAJko parlamentari guztiek, hemen hitza hartu zuten guztiek eta ekimenak gustatzen ez zaizkien guztiek, beste talde guztien ekimenak elektoralistatzat jo zuten pasa den ohiko bilkuran. Hurrengo egunean kontrol bilkura izan genuen. Ez zen atera hona kontseilaririk beste talde guztien interpelazio eta galderak elektoralistatzat jo ez zituenik.
Bilkura honetako lehenengo puntuan Corrales andreak EH Bilduren ekimena elektoralistatzat jotzen du. Ateratzen zara zu orain eta hau ere elektoralista da. Guztia da elektoralista EAJrentzat berari gustatzen ez zaizkion ekimenak mahai gainean planteatzen direnean.
Baina lasai, har ezazue lasai! Eztabaida soilik planteatzen dugu, eztabaida bat eta uste dugu eta ez nuen honetara sartu nahi, baina iruditzen zait EAJk eztabaida oro, aldaketa suposatu dezakeen eztabaida oro, saihestu egin nahi duela oso eroso dagoela egungo egiteko moduekin.
Eta helburutzat jotzen denean EITBn bertan gizartearen integrazio eta partehartze politikoarena, eta hori unean-uneko Gobernuaren legitimazioaren arteko marra oso lausoa denean legeak berak zehazten ez duelako, uste dugu horregatik zaudetela hain eroso gaur egun EITBn egiten diren egiteko moduekin. Uste dugu legitimazio politikorako tresna gisa erabili izan dela, horretan jarraitzen dela gaur egun eta, horregatik, EAJk saihestu nahi duela edozein aldaketa txikiena izanda ere.
Galdetzen duzu metodologia partehartzaileak ea zer berri planteatzen duen. Metodologia parte-hartzailea da metodologia parte-hartzaile bat.
...metodologia parte hartzaileak ea zein berri planteatzen duen, ba metodologia parte hartzailea da metodologia parte hartzaile bat.
Eta esaten dugu, gure ustez Parlamentu honek bere gune izan behar du, alderdi politikook, talde parlamentariook, hitz egin behar dugu, nolatan ez, gure ardurapean dago EITB. Baina zuk ematen diozun garrantzi hori bera ematen diogulako, uste dugu eztabaida hau gizartera zabaldu behar dela, sektorera zabaldu egin behar dela.
Uste dugu aditu eta profesionalek beren hitza izan behar dutela eta batzorde berezi honek eman diezaiokeen baino beste protagonismo bat eta beste paper bat ere jokatzerik badagoela, beste parte hartze eta beste metodologia batzuen bitartez.
Beraz, denbora amaitzen dudanez, bakarrik azpimarratu ETBren kalitatezko hedabide publiko baten aldeko konpromisoa adierazten duela Euskal Herria Bilduk. Badela garaia behingoz eztabaida honi heltzeko eta badela garaia behingoz XXI. mendera egokitutako hedabide publiko eta euskaldun bat edukitzekoa.
Hori da gure konpromisoa. Ikusiko dugu noraino heltzen garen eztabaida prozesu honetan, zeren esaten duzu ere kontsentsua bilatu behar da.